د داعش راډیو په ننګرهار کې خبریالان په مرګ ګواښلي
داعش په ننګرهار کې د خپلو راډیويې خپرونو له لارې نړیوال او سیمه ییز خبریالان په مرګ کواښوي او "واجب القتل" يې بولي.
د ننګرهار خبریالان چې له وړاندې هم له یو لړ امنیتي او نورو ستونزو سره مخامخ وو، اوس د داعش په راډیويې خپرونو کې هم ورته د مرګ نوی ګواښ شوی دی. داعش په ننګرهار کې د خلافت په نامه یوه راډیويي خپرونه پیل کړې ده، دغه راډیو د قلم په نامه د یوې بلې سیمه ییزې راډیو پر څپو خپرونې کوي. د دغې راډیويي خپرونې دوه چلوونکي د ننګرهار مخکني خبریالان دي. همدغو دوو چلوونکو په خپلو خبرونو کې خپلو مخکنيو همکارانو ته د مرګ ګواښونه کوي او واجب القتل يې بولي. په ننګرهار کې خبریالان ځکه د داعش د راډیو له لوري شوی ګواښ جدی ګڼي چې، د دغې راډیو دوو چلوونکو ته د ننګرهار د ډېرو خبریالانو ادرسونه، کورونه او نژدې خپلوان ورمعلوم دي. په ننګرهار او لغمان کې د ازادۍ راډیو خبریال شاه محمود شینواری، چې وړاندې هم د افغان حکومت ضد ځینو کړیو په مرګ کواښلی و، وايي چې دا وارې د داعش جګړه مارانو له لوري د مرګ له ګواښ سره مخامخ دی. د خلافت راډیو په مرکز جلال اباد او ورڅېرمه ولسوالیو کې اورېدل کیږي. د خلافت راډیو د افغان حکومت، نړیوالو ځواکونو او په ننګرهار کې د فعالو رسنیو د خبریالانو پر ضد خپرونې کوي. خو، د ننګرهار د والي ویاند عطاالله خوګیاڼی وايي چې په دغه ولایت کې يې د رسنیو او خبریالانو د امنیت لپاره یې ځانګړې تګلارې په پام کې نیولي دي. په همدې حال کې په ننګرهار کې د اریانا د خصوصي تلویزون خبریال رحمت الله زیارمل چې، په ختیځ زون کې د خبریالانو د ټولنې منشي هم دي، د جګړې له ښکیلو غاړو غواړي چې د ژورنالستانو خوندیتوب ته پام وکړي. ښاغلی زیارمل وايي خبریالان بې پري دي او باید يې درناوی وشي" د خلافت راډیو ډېرې خپرونې په خاص ډول د ننګرهار خبریالانو ته ځانګړې دي او خبریالان په بېلابېلو نومونو یادوي چې موږ يې ډېر اندېښمن کړي یو. " په افغانستان او خاص ډول ننګرهار کې خبریالانو ته د وسله والو او نورو نا معلومه کړیو له لوري د مرګ د کواښونو خبره نوې نه ده، خو دا لومړی ځل دی چې د داعش ته یوې منسوبې راډیو په مخامخ ډول په دغه ولایت کې خبریالان په مرګ کواښوي.